
Scopul acestui eseu este de a prezenta contribuţiile decisive aduse de Robert A. Dahl (1915- 
2014) la dezvoltarea ştiinţelor politice şi relaţiilor internaţionale. Lucrarea „Poliarhiile: Participare şi 
opoziţie” a fost aleasă ca punct de reper şi centru al dezbaterii, datorită calităţilor argumentării 
prezentate. In finalul textului vor fi discutate o serie de influenţe interdisciplinare şi actualitatea ideilor. 


Tematicile democratizării şi puterii continuă 
să joace un rol important în relaţiile internaţionale. 
Fie că este vorba despre intervenţia în Irak, 
Primăvara Arabă sau de recentele evenimente din 
Ucraina, întâlnim intense controverse politice şi 
intelectuale în legătură cu aceste subiecte. Cum se 
poate democratiza o ţară, care este rolul factorilor 
externi, în ce măsură cultura sau egalitatea 
economică pot exercita o anumită influenţă şi dacă, 
prin ce mijloace; ce înseamnă puterea, cum o putem 
observa şi studia? 

In toate aceste dezbateri, o influenţă majoră 
a fost exercitată de opera lui Robert A. Dahl (1915- 
2014), important susţinător al behaviorismului şi al 
ordinii sociale descentralizate, autor al uneia dintre 
cele mai clare şi precise teorii despre schimbarea 
regimurilor politice!. Acest text este dedicat 
dezbaterilor tematicii abordate în lucrarea sa 
fundamentală Poliarhiile: Participare şi opoziţie, care 
elaboreauză condiţiile apariţiei unui complex 
instituţional pluralist?. Este vorba despre o carte care 
se distinge nu numai prin conţinutul său ideatic ci şi 
prin maniera de a construi un argument, 
reprezentând un model din acest punct de vedere. 

Mai întâi, el reprezintă unul dintre principalii 
exponenţi ai behaviorismului din ştiinţele sociale, 
acest curent constituind una dintre versiunile mai 
vechi ale pozitivismului, anterioară teoriei alegerii 
raţionale, versiune care a influenţat şi disciplina 
relaţiilor internaţionale în cea de-a doua dezbatere. 
Dahl rezuma, într-un articol celebru, principale 
argumente ale comportamentalismului: 
imposibilitatea saltului de la factual la normativ, 
necesitatea recunoaşterii orientărilor normative, 


caracterul ipotetic al cercetării, restrângerea 
argumentelor normative şi preocuparea față de 
mecanisme de acţiune-reacţiune?. Cu toate acestea, 
el sugera că există diferenţe între ştiinţele naturale şi 
umaniste, o importanţă secundară a experimentelor, 
uniformitate redusă a datelor, importanta 
subiectivităţii şi incertitudinea, deosebiri care îi 
moderează pozitivismul“. 

Autorul a consolidat dezvoltarea ştiinţei 
politice americane şi nu numai nu doar într-un sens 
pozitivist generic, ci şi prin sublinierea rolului central 
al conceptului de putere în înţelegerea politicii. În 
sens behaviorist, el a adoptat o perspectivă 
relaţională asupra termenului, consacrată în celebra 
formulare: „A are putere asupra lui B în măsura în 
care îl poate determina pe acesta din urmă să facă 
ceva ce, altminteri, nu ar face” °, o problematică 
excelent discutată de Lucian Diîrdală în prefața 
lucrării. Ajunge de menţionat că în capitolul dedicat 
disciplinei din Manualul de ştiinţă politică a lui Robert 
Goodin şi Hans-Dieter Klingemann sunt reluate 
ambele teme, centralitatea puterii şi aspectul 
relaţional”. 

În mod decisiv însă, Dahl a consacrat 
curentul pluralismului de inspiraţie liberală în ştiinţele 
politice, care argumenta în favoarea descentralizării 
resurselor de putere drept o condiţie descriptivă şi 
normativă a democratizării. Poliarhiile: Participare şi 
opoziţie şi-a propus identificarea condiţiilor care 
favorizează instaurarea regimurilor reprezentative, 
denumite de autor poliarhii. Acestea se referă, în linii 
mari, la consens, putere şi inegalităţi şi au rămas, în 
general neschimbate în opera autorului?. 

Autorul s-a distanțat de explicațiile 
instituţionaliste uzuale, care puneau prea mult accent 
pe factorii constituţionali în studiul regimurilor 
politice, preferând elemente sociale, de unde şi 
ideea de pluralism, dar menţinând-se în termenii unei 
conceptualizări procesuale şi politice a regimurilor 
democratice". Aici se pot face comparatii cu ideile 
lui De Tocqueville despre corpurile intermediare 
necesare statelor libere şi despre procesul tipic 
modern de egalizare a condițiilor sau chiar cu o 
anumită influență hobbesiană, în reliefarea problemei 
securității". Important de menţionat, în contextul 
dezbaterilor contemporane, este menținerea unei 
legături între normativitate şi cercetare, chiar dacă 
domeniile sunt delimitate temporar. 

Abordarea epistemologică se încadra în 
behaviorismul clasic, chiar din momentul criticii 
orientărilor formaliste. Potrivit acesteia, avem o serie 
de factori şi condiţii, deduse conceptual şi selectate 
empiric care exercită o cauzalitate probabilistică, 
sporesc sau reduc şansele instaurării unui regim 
poliarhic, cu speranţa explicită că demersul va 
permite o acţiune politică mai bine concepută. 
Autorul a evidenţiat însă unele limite, printre care 
caracterul ipotetic, refuzul cauzalităţii în favoarea 
probabilității şi absenţa unei ierahii a influenţelor'?. 

Procedând analitic, Dahl a separat trăsăturile 
instituţionale ale regimului studiat în măsura în care 
acestea contribuie la formularea, promovarea şi 
reprezentarea preferințelor cetăţenilor unui stat'$. El 
a avut aici în vedere, în general, drepurile politice 
clasice, de la exprimare la votare. Problematica 
proceselor de democratizare, în viziunea sa, 
prezenta două dinamici, a contestării şi a participării. 

In consecință, Dahl a identificat patru 
configurații instituţionale sau regimuri: hegemonii, 
hegemonii cuprinzătoare, oligarhii concureţiale şi 
poliarhii'î. El a clarificat problematica punând 
accentul pe relaţiile de putere şi interese dintre 
guvernanţi şi guvernanti în ceea ce priveşte costurile 
AAA şi al represiunii într-o dictatură sau regim 
limitati”. Aceast aspect fundamental al oricărei 
societăţi politice este influenţat de o serie de 
factori/condiţii, pornind de la istoric, relaţii de putere, 
inegalitate, clivaje sau ideologii, a căror investigare 
constituie componenta empirică a lucrării! 

Deducţia conceptuală reprezintă unul dintre 
punctele forte ale lucrării datorită capacităţii analitice 
a autorului şi a modului detaliat şi nuanţat în care a 
identificat problematica fundamentală, pornind de la 
puţine elemente: definiţia poliarhiei, descentralizarea 
resurselor şi participarea. El a argumentat, în 
consecinţă, în favoarea unei concepţii bazate pe 
autonomia politicii şi a raţionalităţii indivizilor şi a 
grupurilor vizate, spre deosebire de alte explicaţii 
economice sau culturale. Puterea şi instituţiile joacă 
un rol important în acest model teoretic, ţinând cont 
de accentul pus pe voinţa şi capacitatea 


guvernantilor şi a opoziţiei de a se tolera reciproc 
prin garanţii de, securitate, deci pe 
liberalizare/contestare!” 

Probabil că selectarea condiţiilor reprezintă 
elementul cel mai uşor de contestat, mai ales că, aşa 
cum s-a arătat anterior, Dahl a refuzat să ofere o 
listă de priorităţi. Din punct de vedere istoric, 
transformarea unor oligarhii şi caracterul evolutiv al 
schimbărilor politice au reprezentat, pentru autor, 
influențele cele mai importante'?. Aceste tendinţe 
pot explica de ce prăbuşirea unor regimuri 
dictatoriale nu este urmată de instaurarea unor 
democrații, ci dimpotrivă, de noi autoritarisme sau de 
conflicte civile. 

Un rol major îl joacă gradul de dispersare a 
resurselor existent într-o societate. Cu cât puterea 
este mai egal împărtăşită, cel puţin la nivelul elitelor, 
cu atât o poliarhie are şanse mai mari de reuşită, 
indiferent dacă societățile sunt rurale sau 
industriale'?. Aici se manifestă tensiunea dintre 
pluralism şi teorii rivale, ca elitismul sau marxismul, 
care considerau că diviziunea socială este tot timpul 
ierarhică şi că grupurile conducătoare sunt relativ 
coerente 

Deşi inegalitatea excesivă poate slăbi o 
poliarhie, relaţia dintre dezvoltare şi democratizare 
nu este foarte clară. Dahl este sceptic faţă de lanţul 
cauzal, deşi se referă la explicaţiile bazate pe 
existenţa unor praguri care nu pot „explica în mod 
direct situaţiile cele mai interesante". În schimb, el 
oferă o ipoteză care ia în calcul alfabetizarea, clasa 
de mijloc şi dispersarea puterii??. 

Percepţiile sunt importante în discuţia despre 
inegalităţi şi complică explicaţiile clasice. Pe lângă 
structurile sociale, sunt importante şi identificarea 
unor teme pe agenda politică, legitimitatea şi acţiuna 
politică. Concomitent, clivajele culturale intense 
necesită existenţa unor acorduri politice complexe 
încheiate între liderii comunităţilor, pentru a evita 
slăbirea şi contestarea ordinii poliarhice”. 

Dacă discuția despre structurile socio- 
economice ridica problema percepţiilor şi clarificarea 
clivajelor, pe cea a acordurilor inter-culturale, Dahl a 
considerat ca dificil de evaluat rolul credințelor, 
ideilor şi al doctrinelor politce, privite ca factori 
independenţi. Urmând unei lungi discuţii a diverselor 
posibilităţii, autorul a identificat o serie de factori care 
pot acţiona pe termen lung, incluzând expunerea, 
prestigiul ideilor, consonanta cu alte idei şi practica”. 
Nu în ultimul rând, mediul extern poate afecta tipul 
de regim, o poliarhie fiind mai probabilă dacă 
respectiva comunitate politică s-a bucurat de o 
autonomie anterioară” 

Cei şapte factori discutati de Dahl au pus în 
evidenţă importanţa puterii, a gradului de egalitate şi 
a existenţei unui consens minimal la nivel social 
pentru instaurarea unei  poliarhii. Influența 
hobbesiană într-o schemă teoretică mai curând a 

societăţii civile se resimte prin considerarea 
problematicii unui sentiment al securităţii existent 
între Putere şi Opoziţie ca considerată decisivă?” 
Instituţia lockeeană a proprietatăţii private contează 
doar în măsura în care influenţează descentralizărea 
capabilităţilor în societate, în timp ce inegalitatea 
constituie o problemă iar ordinea economică poate 
intra în tensiune cu perspectivele regimului politic”. 

Consacrat prin lucrări ca Who Governs* sau 
Poliarhiile, pluralismul s-a opus  elitismului, 
structuralismului şi etatismului, îndeosebi în ceea ce 
priveşte interpretarea puterii, definirea stratificării şi 
în perspectivele pe termen lung. Dahl a precizat că 
teoria sa nu presupune o egalitate a puterii între 
diferitele grupuri, ci că resursele de putere sunt 
diferenţiate şi contextuale, ceea ce duce la apariţia 
mai multor tipuri de elite într-o societate, în timp ce 
asociaţiile pot influenţa cel puţin agenda. Alături de 
discuţia despre inegalitate, cele doua teorii pot fi 

apropiate, cum a remarcat Michael Hill, diferenţa 
fundamentală reducându-se la gradul de coeziune al 
decidenţilor“”. Normativ, Dahl s-a declarat în 
favoarea extinderii  democratizării şi se poate 
considera că pozitivismul reprezenta o epistemologie 
subordonată acestui scop, care ajuta descoperirii 
condiţiilor în care valorile şi structurile preferate au 
şanse mai mari de a se materializa, ceea ce face ca 
distincţia dintre reguli şi fapte, radicalizată la nivelul 
cercetării, să fie conciliată în domeniul practicii. 

Dincolo de accentuarea rolului puterii, Dahl a 
influenţat relaţiile internaţionale prin intermediul 
importului ideilor pluraliste de către Robert Keohane, 
Joseph Nye, cum remarca Andrew Moravesik*", dar 
şi prin contribuţiile liberalilor celei de-a doua imagini, 
teoreticieni ai guvernării pe mai multe niveluri, 
neomedievalişti etc“. Modelul globalizării care 
conduce la diversificarea actorilor, a formelor de 
putere şi de interacţiune poate fi pus în paralel cu 
procesul istoric evocat de Dahl de tranziţii de la 
elitele unitare spre cele diferenţiate, ambele fiind 
cumva integrate într-o perspectivă liberală şi 
modernistă mai largă. Probabil una dintre cele mai 
cunoscute imagini a politicii mondiale, „tabla de şah 
tridimensională” a lui Joseph Nye Jr., reprezintă, în 
fond, o metaforă pluralistă tipică”. 

Pluralismul, ideea difuziunii şi segmentării 
puterii între elitele unei societăţi poate fi folosit, direct 
sau adaptat şi în studiul politicilor externe şi de 
securitate, îndeosebi în cazul Statelor Unite, dar nu 
numai. Valerie Hudson remarca că, în opinia lui 
Dahl, aceste regimuri tind spre polarizare şi 
nemulţumirea tuturor facţiunilor, ceea ce, de altfel, 
poate lăsa impresia eronată de confuzie“. Mai mult, 
în sens larg, orice interpretare care pune la bază 
grupurile de interese, organizaţiile, partidele, 
asociaţiile, decidenţii, este înrudită cu cea a 
teoreticianului american, exemplul cel mai, bun fiind 
poate Esenţa deciziei a lui Graham Allison’? 


Nu în ultimul rând, discuţia despre relaţiile 
dintre  subculturile unei societăţi şi şansele de 
instituire a unor poliarhii îşi păstrează relevenţa 
teoretică şi practică, exemplele lrak-ului şi Siriei 
ilustrând dificultatea procesului. Dahl s-a declarat 
sceptic faţă de încrederea optimistă în triumful 
democraţiei oriunde şi oricum, în special în ţările cu 
clivaje identitare intense şi sărace, dar a identificat 
unele condiţii favorabile. Printre ele se numără, în 
contiuarea teoriei, existenţa unor acorduri de 
securitate inter-comunitare, accesul la guvernare şi 
perceperea guvernării drept legitime, criterii nu foarte 
depărtate de cele ulterioare ale lui Arend Lijphart, dar 
cu un accent mai puternic pus asupra posibilităţii 
folosirii forţei€. 

CONCLUZII: 


e Robert Dahl a contribuit decisiv la dezvoltarea ştiinţelor sociale, atât prin 
explicaţiile oferite, dar şi prin modelul de echilibru dintre normativ şi gnoseologic 
căutat în opera sa. Ca argumentare, Poliarhiile: Participare şi opoziţie se numără 
printre cele mai bune lucrări din domeniu prezente pe piaţa românească. 


Dezbaterile dintre pluralişti şi elitişti, rolul puterii, relaţia dintre societate şi 
instituţii, importanţa cunoaşterii se numără printre temele actuale ale disciplinelor 
umaniste şi ale practicii interne şi internaţionale. 

